google/wiki40b huggingface dataset:
Linda Morgenrøden

Linda Morgenrøden (esialgse nimega Morgenrøden; eestipäraselt Morgenrooden) oli 1878 Norras Grimstadis ehitatud 3-mastiline parklaev.
Laevakere pikkus oli 41,6 m, laius 9,1 m, süvis 5,2 m, veeväljasurve 500 brt.
Laev kuulus laevasõidu arendamiseks loodud eestlaste laevasõiduseltsile Linda; müüdi 1893 oksjonil Läti laevaseltsile Austra.
Bjørn Einar Romøren

Bjørn Einar Romøren (sündinud 1. aprillil 1981 Oslos) on Norra suusahüppaja, kes võistleb maailmakarikavõistlustel alates 2002. aastast.
Romøren on seni kehtiva pikima suusahüppe maailmarekordi omanik 239 meetriga, mille ta hüppas 20. jaanuaril 2005 Sloveenias Planica lennumäel.
2004. aastal Planicas ja 2006. aastal Kulmis kuulus ta Norra võidukasse meeskonda suusalennu maailmameistrivõistlustel ning 2008. aastal Oberstdorfis pronksmedali saanud meeskonda. Oberstdorfis juhtis ta esimese päeva järel individuaalvõistlust, kuid langes lõpuks neljandaks.
2003. aasta MM-il Val di Fiemmes ja 2005 Oberstdorfis sai ta meeskonnavõistluses pronksmedali. 2006. aasta olümpiamängudel Torinos sai ta jälle meeskondliku pronksmedali.   
Maailmakarikavõistlustel on Romøren saanud seitse etapivõitu, olnud viis korda teine ja kaheksa korda kolmas. Esimene etapivõit tuli 6. jaanuaril 2003 Bischofshofenis.
Andrus Kasemaa (kirjanik)

Andrus Kasemaa (sündinud 18. juunil 1984 Dirhamis) on eesti luuletaja. 
Ta on lõpetanud 2009. aastal Tartu Ülikooli kirjanduse ja kultuuriteaduste erialal.
Thomas Vaga

Thomas Vaga (sündinud 8. märtsil 1938 Kuressaares) on eesti vaimulik.

Elulugu

Thomas Vaga põgenes sõja ajal vanematega Suure põgenemise lainel Saksamaale, Geislingeni põgenikelaagris alustas ta ka kooliteed. Alates 1949. aastast elab ta Ameerika Ühendriikides. Vaga lõpetas 1956. aastal Bridgetonis keskkooli. Seejärel astus ta Rutgersi ülikooli ja sai aastal 1960 bakalaureusekraadi psühholoogias. Aastal 1964 saadeti ta Eesti Üliõpilaste Seltsi ja ühenduse Eesti Üliõpilaskond USA-s esindajana Helsingi ülikooli. Alguses õppis ta inglise kirjandust. Helsingis olles abiellus ta aastal 1965 väliseestlase Airi Suomelaga ja elas luteri pastori Raymond Martini jutluste tulemusel läbi usulise ärkamise.
Aastal 1969 alustas Thomas Vaga misjonitööd Richard Wurmbrandi ühenduses Jesus to the Communist World. Ta toimetas misjoniajakirja Voice of the Martyrs. Samal ajal otsustas Thomas Vaga saada eesti kirikuõpetajaks. Aastatel 1972–1975 õppis ta Helsingi ülikooli usuteaduskonnas. Prooviaastal oli ta peapiiskoplikus koguduses Stockholmis.
Thomas Vaga ordineeriti vaimulikuks 21. detsembril 1975. Aastatel 1976–1977 töötas ta EELK Göteborgi ja Lääne-Rootsi koguduse õpetajana. Samaaegselt oli ta ka Eesti Kiriku tegevtoimetaja. Aastatel 1978–1987 oli ta EELK Vancouveri Peetri koguduse õpetaja. Alates 1987. aastast teenib ta Lakewoodi Pühavaimu kogudust, samuti New Yorgi Pauluse kogudust, Bergen County kogudust ja peab jumalateenistusi Syracuse'is ja Albany-Schenectadys, kus asuvad Pauluse koguduse pihtkonnad, ning vahetevahel ka Long Islandis ja Seabrookis ning mujal eesti kogudustes.
Thomas Vaga oli E.E.L.K. Konsistooriumi assessor aastatel 1990–2006 ning pärast peapiiskop Udo Petersoo surma peapiiskopi kohusetäitja (aastatel 2006–2007) kuni uue peapiiskopi valimiseni. 
Ta oli Eesti Evangeeliumi Luteriusu Koguduste Liidu ja Eesti Evangeeliumi Luteri Usu Kiriku piiskopi kohusetäitja. 30. mail 2015 valiti ta E.E.L.K. piiskopiks.
Vaga oli Eesti Kongressi liige.
Austria Maria

Austria Maria (17. september 1505 Brüssel – 18. oktoober 1558 Cigalo) oli Ungari ja Böömimaa kuninga Lajos II abikaasa.
Ta sündis Brüsselis Burgundia hertsogi Philipp Ilusa ja Kastiilia printsessi Juana tütrena. Ta kasvas üles Kastiilias, mille kuningaks tema isa 1505. aastal sai. Tema isapoolne vanaisa oli Saksa-Rooma keiser Maximilian I. Vanaema, Burgundia pärijanna Maria, oli juba surnud. Emapoolne vanaisa oli Aragóni kuningas Fernando II, vanaema aga Kastiilia kuninganna Isabel I. Tal olid vennad Ferdinand ja Karl ning õed Eleonore, Isabella ja Katharina.
Juba enne aastaseks saamist kihlati Maria Ungari ja Böömimaa kuninga Ulászló II vanima pojaga (selleks hetkeks polnud Ulászlól veel ühtki poega), aga Maria vend Ferdinand kihlati Ulászló II tütre Annaga (mõlemad sündisid 1503). Ulászló poeg Lajos sündis 1506 ja sai kuningaks oma isa surma järel 1516. Nad abiellusid 13. jaanuaril 1522 Budapestis. Nende ühisportree on säilinud ja kummagi pulmarõivaid saab näha Ungari Rahvusmuuseumis.
Maria oli Ungari ja Böömimaa kuninganna 4 aastat ja 7 kuud, kuni tema mees 29. augustil 1526 Mohácsi lahingus Suleiman Toreda juhitud Türgi vägede vastu lüüa sai ja põgenemisel Doonausse uppus. Lapsi neil ei olnud ja mõlemad troonid päris Lajosi õemees, Maria vend Ferdinand.
Rohkem Maria ei abiellunud, kuid 1530 sai ta siiski uuesti valitsejaks. Tema isa õde Austria Margarete, Madalmaade asehaldur, suri ja Maria vend Karl määras Maria regendiks. Madalmaid valitses ta 1555. aastani, mil Karl määras tema asemele Savoia hertsogi Emanuele Filiberto. Maria suri 3 aastat hiljem Cigalos.
Koda (zooloogia)

Koda on limustel esinev lubjast moodustunud eksoskelett. (Peale organismi surma järele jäänud koda nimetatakse ka teokarbiks).
Koda on olemas enamikul limustel (nii tigudel kui karpidel), puududes nälkjatel. Koda moodustub lubjast, kasvades limuse mantli epidermist eraldunud ensüümide kaasabil.
Liisa Saaremäel

Liisa Saaremäel (sündinud 28. mail 1992 Kuressaares) on eesti näitleja.
Ta lõpetas aastal 2011 hõbemedaliga Saaremaa Ühisgümnaasiumi. 2016. aastal lõpetas ta Eesti Muusika- ja Teatriakadeemia lavakunstikooli.
Alates 2016. aastast töötab ta näitlejana Eesti Draamateatris.
Phoinix

Phoinix oli vanakreeka mütoloogias Foiniikia kuningas, Siidonis valitsenud Liibanoni kuningapaari Agenori ja Telephassa poeg, Europe, Kadmose ja Kilixi vend. ("Iliase" järgi oli ta Agenori ja Telephassa poeg ning Europe, Kadmose ja Kilixi isa.)
Europe oli nii ilus, et temasse armus Zeus. Jumal ilmus tema juurde lumivalge härja kujul, kui Europe sõbrannadega merekaldal mängis. Härg oli väga sõbralik, nii et lõpuks ronis Europe talle selga. Seepeale kihutas härg otse merre ja viis ta endaga.
Agenor saatis oma pojad Europet otsima ja keelas ilma õeta tagasi tulla. Ükski neist ei leidnud Europet. Kilix rändas põhja ja sai kuningaks Kiliikias, mis tema järgi nimetati. Kadmos rändas üle mere läände, jõudis Kreekasse ja sai kuningaks Teebas, mille asutas.
Phoinix rändas lõunasse ja sai kuningaks Foiniikias, mis tema järgi nimetati. Ta resideeris Tüüroses, mis asub Siidonist vaid paarkümmend kilomeetrit lõuna pool. Oma isa surma järel päris ta ka Liibanoni trooni ja ühendas kaks riiki.
Viivi Pumpanen

Viivi Pumpanen (sündinud 20. juulil 1988 Soomes Vantaas) on Soome iluduskuninganna, kes võitis 2010. aastal konkursi Miss Suomi ning esindas Soomet 2010. aasta konkursil Miss Universe.
2009. aastal valiti Pumpanen Miss Helsinkiks.
Miss Suomi konkursi 71. võitjana võttis Viivi Pumpanen krooni 2009. aasta missilt Essi Pöystilt vastu 17. jaanuaril 2010, öeldes: "Ma olen sellest unistanud juba kaheksa-aastasest peale. Mu ema ja isa on mind toetanud." Temalt võttis tiitli omakorda üle 2010. aasta võitja Pia Pakarinen.
23. augustil 2010 võistles ta konkursil Miss Universe Las Vegases USA-s, Nevada osariigis.
Viivi Pumpanen kaalus võistluse ajal 52 kilo, tema pikkus oli 169 cm ja tal olid pruunid juuksed.
Nüüdisaegne õpikeskkond

Õppekeskkond

"Õppekeskkonnana mõistetakse õpilasi ümbritseva vaimse, sotsiaalse ja füüsilise keskkonna kooslust, milles õpilased arenevad ja õpivad. Õppekeskkond toetab õpilase arenemist iseseisvaks ja aktiivseks õppijaks, kannab põhihariduse alusväärtusi ja oma kooli vaimsust ning säilitab ja arendab edasi 
paikkonna ja koolipere traditsioone."

Nüüdisaegse õpikäsituse tunnused

Nüüdisaegse õpikäsituse tunnuseks on avatud õpikeskkond, kus on võimalus läheneda õppijakeskselt. Eesti koolides kasutatakse avatud õpikeskkonnana avatud ruumi, näiteks Tartu Hansa Kool, Põlva Gümnaasium, Viljandi Gümnaasium. 
Avatud (hajutatud ülesehitusega) keskkonna all mõeldakse mitmetest vabatarkvaralistest vahenditest loodud keskkondi, kus infovooge võib ühest vahendist teise tõmmata vastavalt kasutaja huvidele ja eesmärkidele ning erinevad õpitegevused on jagatud paremini sobivate vahendite vahel. Avatud keskkonnad on paindlikud ja lihtsad. Nad koosnevad  erinevatest sotsiaalse tarkvara vahenditest.  Pärast seda, kui õpetaja on omandanud teatud sotsiaalse tarkvara kokkuliigendamise tehnilised põhimõtted (nt vood, märksõnad, voogude kokkusegamine), on ta võimeline valima suure hulga tarkvaralahenduste hulgast ja need kokku seadma oma õpikeskkonnaks.
Araksti mõis

Araksti mõis (saksa keeles Arras, varem Herimoise, läti keeles Arakstes muiža) oli rüütlimõis Liivimaal Volmari kreisis Põhja-Ruhja kihelkonnas. Praeguse haldusjaotuse järgi asub see Lätis Ruhja piirkonnas Lode vallas Arakstes.
Mõisa laut ja ait on riikliku kaitse all olevad muinsusmälestised.

Mõisa suurus

Bienenstammi andmetel oli mõisa suurus 1816. aastal 8 ja 1/8 adramaad ja sellele allus 245 mees- ning 253 naishinge.

Karjamõisad

Aastal 1816 kuulus mõisale üks karjamõis:  Dutze.
The Creationist

"The Creationist" on Kerli singel, mis on teine singel Kerli debüütalbumilt "Love Is Dead". Singlina välja lastud laulu tegi Kerli koos Cesare Cremoniniga. Singli andis välja 4. detsembril 2009 plaadifirma Universal Music Italy vaid Itaalias ja digitaalformaadis.
Dessandi lahingumasin

Dessandi lahingumasin on õhu- või meredessantoperatsioonide iseärasusi arvestavalt kohandatud, isikkoosseisu transpordiks või relvasüsteemi kandmiseks valmistatud roomikutel liikuv relvastatud soomusmasin, mis on võimeline osalema vahetus lahingutegevuses.

Iseloomustus

Dessandi lahingumasinad on valmistatud peamiselt Nõukogude Liidus ja Venemaal jalaväe lahingumasina eeskujul spetsiaalselt õhudessantvägedele. Need sarnanevad põhimõttelt tavalise jalaväe lahingumasinaga, kuid on kergemad, väiksemad ja heidetavad õhusõidukist langevarjudega.
Dessandi lahingumasinate väljatöötamise tingis vajadus relvastada õhudessantväed masinaga, mille abil oleks kergelt relvastatud dessantväelastel parem võidelda vaenlase soomustehnikaga. Dessandi lahingumasinate kasutuselevõtt tingis tänu masinate väikesele mahutavusele dessantpataljoni koosseisu vähendamise u 600-lt 300-le mehele.
Supilinna päevad

Supilinna päevad on Tartus Supilinnas kevaditi toimuv nädalapikkune üritustesari, mida korraldab Supilinna Selts. 
Päevade raames korraldatakse kultuurilisi jalutuskäike, kontserte, avalikke arutelusid, laatu jpm. 2013. aastal avati päevade käigus ka Supilinna külakiik.
Supilinna päevade puhul avaldab Selts ajalehte Supilinna Tirin.
Looduspärand

Looduspärand (inglise natural heritage) on looduslikud mälestised, mis koosnevad bioloogilistest või füüsilistest moodustistest või moodustiste rühmadest, kusjuures neil mälestistel on esteetika või teaduse seisukohast tähelepanuväärne ülemaailmne väärtus. 
Looduspärand koos kultuuripärandiga moodustab maailmapärandi.
Tartu Ülikooli majandusteaduskond

Tartu Ülikooli majandusteaduskond on Tartu Ülikooli üks teaduskondi.
Teaduskond alustas iseseisvana tegevust 1. jaanuarist 1938. 1. jaanuarist 2016 kuulub majandusteaduskond Tartu Ülikooli sotsiaalteaduste valdkonda.
Teaduskonna õppetöö toimub valdavalt Oeconomicumis.
Sokrates

Sokrates (469–399 eKr) oli vanakreeka filosoof, kes elas ja õpetas Ateenas.
Sokratese õpetust tuntakse tema kaasaegsete Platoni, Xenophoni, Aristophanese jt vahendusel, ta ise ei kirjutanud midagi. Oma vaated esitas ta avalikes vaidlustes või vestlustes, juhatades vestluskaaslast küsimuste ja vastuväidete abil tõe poole (sokraatiline meetod), nagu seda kirjeldab Platon, kelle dialooge peetakse kõige põhjalikumaks Sokratese kui filosoofi kohta käivaks allikaks ning millest lähtuvalt tavaliselt Sokratest käsitletakse. Täpselt pole teada, kui palju ja mida Sokrates ise arvas ja õpetas ning kui palju panid oma mõtteid tema suhu ta õpilased. Läbi aegade on arvatud, et Platon esitab osas oma hilisema perioodi dialoogidest Sokratese suu läbi omaenese mõtteid.
Võib arvata, et filosoofia ülesandeks pidas Sokrates õpetada inimest iseennast tundma; filosoofia pole seega mitte sõnadega sofistide kombel mängimine või pilvepiiril taevaste ja maiste asjade üle targutamine, vaid pigem elamise viis. Seepärast tegeles Sokrates ka eelkõige kõlblusse puutuva problemaatikaga ja püüdis selle käigus määratleda kreekalikke voorusi (aretē) nagu õiglus (dikaiosynē), vaprus (andreia), vagadus (hosiotēs, eusebeia), mõistlikkus (sōphrosynē) jne, mis pidid toonase arusaama järgi tagama inimesele õnneliku elu (eudaimonia).
Vooruste määratlemisega seotud ja läbiv teema Sokratese õpetuses on püüd määratleda seda, mis on teadmine (epistēmē) ja kuidas see toimib. Et kõik ametimehed midagi oskavad – neil on mõni kunst või oskus (technē) –, siis selle juurde peab kuuluma ka teadmine sellest, mida nad oskavad, ning seda teadmist peavad oskama nad ka teistele, nt õpipoistele edasi anda, seega peavad oskama nad sellest sõnade vahendusel aru anda (logos). Enamasti aga satuvad ametimehed oma tegevusest aru anda püüdes raskustesse, mis ongi Platoni "sokraatiliste dialoogide" üheks peamiseks teemaks.
Kuna Sokrates eelistas suhelda oma järgijatega tänavatel või avalikes paikades ning vastandus sellega sofistidele, kes õpetasid raha eest ja olid seetõttu kättesaadavad rikkamatele ateenlastele, siis pidasid küünikud end oma filosofeerimisviisi tõttu Sokratese kõige autentsemateks järgijateks.
Ateena valitsus mõistis Sokratese üle kohut, sest tema õpetamismeetodid kutsuvat noortes esile skepsise ja lugupidamatuse ning polise poolt tunnustatud jumalate salgamise. Pärast surmamõistmist lükkas Sokrates talle tema pooldajate pakutud põgenemisvõimaluse tagasi ning nõustus surmaga, juues täpilisest surmaputkest valmistatud alkoholiga segatud mürki, mida surmaotsuse täideviimisel kasutati.

Sokratese kaaskond

Sokratese õpilaste hulgas olid teiste seas Platon, Antisthenes, Aischines Sphettosest, Kebes, Phaidon Elisest, Simmias Teebast, Phaidondes Teebast, Menexenos ja Xenophon.
Tui Hirv

Tui Hirv (sündinud 5. mail 1984) on eesti laulja, muusikakriitik ja kirjanik.

Elulugu

Ta õppis aastatel 1991–1999 Tallinna Inglise Kolledžis ja keskkoolis aastatel 1999–2002 Tallinna Prantsuse Lütseumis. Nõmme Muusikakooli lõpetas ta klaveri erialal 1999. aastal.
Ta õppis Eesti Muusika- ja Teatriakadeemias laulmist ja muusikateadust ja omandas Eesti Muusika- ja Teatriakadeemias bakalaureusekraadi laulu erialal Matti Pelo klassis (2007) ja magistrikraadi muusikateaduse erialal Urve Lippuse juhendamisel (2009). Magistritöö teema oli "Vokaalkammermuusika kontserdid Tallinnas aastatel 1987-2007 ja nende reputatsioon". Ta on end täiendanud Karlsruhes Leili Tammeli ja Reykjavíkis Marta Hrafnsdóttiri juures. 
Hirve tegevus professionaalse muusikuna algas tütarlastekoori Ellerhein koosseisus (1996–2002), mil koos ERSO ja RAM-iga esitati ja salvestati vokaal-sümfoonilisi suurvorme Tõnu Kaljuste, Andres Mustoneni, Paavo Järvi, Anu Tali ja teiste juhatusel. Hooajal 2008/2009 laulis Tui Hirv Eesti Filharmoonia Kammerkooris (peadirigent oli Daniel Reuss, külalisdirigendid Mark Minkowski, Frieder Bernius, Stephen Layton jt) ning tegi kaasa kontserdireisid USA-sse ja Kanadasse, Horvaatiasse, Suurbritanniasse, Hongkongi, Lõuna-Koreasse, Austriasse ja Saksamaale, esitades ka sooloosi.
Vabakutselise lauljana on Hirv koostööd teinud Eesti ansamblitega Vox Clamantis, Resonabilis, Hortus Musicus, Heinavanker, Studio Vocale, PaukenfEst, Prezioso ning Islandi ansamblitega duo Harpverk ja Kammersveit Reykjavíkur. Nimetatud ansamblite koosseisus ja külalisena on Tui Hirv osalenud Arvo Pärdi, Helena Tulve, Galina Grigorjeva, Märt-Matis Lille, Liis Viira, Age Veeroosi ja Páll Ragnar Pálssoni teoste esiettekannetel.

Kirjanduslik tegevus

Tui Hirve debüütromaan "Tähe tänav" räägib ühest ellu ja klassikalise muusika maailma astuvast neiust. Emotsioone laeb kummaline suhe kunagise lapsepõlvearmastusega, lubatu-lubamatu piiril balansseerimine oma vanemate meeskolleegide ning õpetajatega… Ja loomulikult muusika ise.
Tui Hirv on tegev ka muusikakriitikuna (arvustused ajakirjas Muusika ning Eesti Päevalehes).

Isiklikku

Tui Hirv on luuletaja Indrek Hirve tütar.
2013. aasta suvel kolis ta koos poja Eirikuga Islandile Reykjaviki. Tui Hirve elukaaslane on Islandi helilooja Páll Ragnar Pálsson, kellega tutvuti viimase õpingute ajal Tallinnas.
Nõmmnelk

Alamliigid

Eestis kasvab kaks alamliiki Dianthus arenarius borussicus ja Dianthus arenarius arenarius.
Varinurme linnaosa

Varinurme on linnaosa Kiviõli lääneosas. Linna idaosas asub Küttejõu linnaosa.
Varinurme ehitati välja 1930. aastatel töölisasulana. Hoonestus domineerivad 1–2-korrulised elamud.
Varinurmes asub Kiviõli Põlevkivikeemiatehas, samuti Eesti kõrgeim tuhamägi (suhteline kõrgus 115 m).
MySQL

Kasutusvaldkonnad

MySQL on tuntud kasutuse poolest veebirakendustes, toimides LAMP-platvormi andmebaasikomponendina. Selle populaarsus on tihedalt seotud PHP programmeerimiskeele populaarsusega, mida tihti kombineeritakse MySQL-iga ning millele on pandud hüüdnimi Dünaamiline Duo. Veebis ja raamatutes on viiteid nende kombinatsioonile lihtne leida ("PHP and MySQL for Dummies", "PHP and MySQL Bible", "Sams Teach Yourself PHP and MySQL" jne).
Paljudes raamatutes on väidetud, et MySQL-i on kergem õppida ja kasutada kui paljusid teisi andmebaasiprogramme. Näiteks "PHP and MySQL for Dummies" väidab, et kasutajal on võimalik MySQL-ist lahkuda kas käsuga Exit või Quit, ehkki see vastab tõele ka paljude teiste andmebaasiprogrammide kohta.
Habesääsklased

Habesääsklased (Ceratopogonidae) on putukate sugukond, mis kuulub sääseliste alamseltsi.
Habesääsklased on väikesed, maksimaalselt 3–4 mm pikkused. Võrreldes surusääsklastega on neil suised hästi arenenud.
Habesääsklaste hulgas on palju verdimevaid liike.
Maailmas on teada umbes 3500 liiki, Eestis 186 liiki habesääsklasi.
Habesääsklasi on põhjalikult uurinud Hans Remm.
Lumekruubid

Lumekruubid on sademete liik, mis sajab kevadel või sügisel  rünksajupilvedest. Saju ajal on õhutemperatuur 0 °C ringis. Lumekruubid on läbipaistmatud ümmargused või koonusekujulised lumeterakesed, mida on kerge näpuga katki pigistatada. Terade läbimõõt on 2–5 mm.
Mette-Marit

Lapsepõlv ja noorus

Mette-Marit sündis ajakirjanik Sven O. Høiby (surnud) ja tema abikaasa, pangaametnik Marit Tjessemi tütrena. Vanemad lahutasid, kui ta oli 11-aastane. Tal on vanem õde ja kaks vanemat venda. Mette-Maritil oli ema teisest abielust kasuvend Trond Berntsen, kes hukkus 2011. aastal Utøya saarel.  
Mette-Marit kasvas üles Norra lõunaosas Kristiansandis. Ta õppis balletti, mängis võrkpalli ning sai kohtunikuks ja treeneriks, oli skaut ja laulis kooris. 
Ta veetis mitmed nädalavahetused ja vaheajad Setesdali orus, kus õppis purjetama. Nooruses oli ta noorteklubi Slettheia juht. 
Alates 1988. aastast õppis Mette-Marit Kristiansandis Oddernesi keskkoolis. Ta veetis kuus kuud Wangratta keskkoolis Austraalias vahetusõpilasena. Hiljem õppis ta Kristiansandi toomkoolis (Kristiansand Katedralskole), mille lõpetas 1994. 
Pärast väikest pausi õppis ta Bjørknesi erakoolis ja Adgeri kolledžis, kus ta tegi eksami examen philosophicum. Ta töötas aasta ühes Oslo kohvikus. 
Järgnevatel aastatel proovis ta edasi õppida mitmel alal. Samal ajal käis ta Oslos reividel, kus tarvitati narkootikume ja alkoholi.  
13. jaanuaril 1997 sünnitas ta Oslos oma esimese, abieluvälise poja Marius Borg Høiby, kelle isa on Morten Borg. Lapse isa kannab vanglakaristust kokaiini ostmise eest.

Tutvus kroonprintsiga ja abielu

Aastal 1999 tutvus Mette-Marit Quarti rokkfestivalil kroonprints Haakoniga. Neid tutvustasid ühised sõbrad. 
Kuigi ka kuninganna Sonja oli lihtsat päritolu, põhjustas Mette-Mariti ja Haakoni suhe vastuseisu. Paljud arvasid, et Mette-Mariti minevik, üksikema staatus ja paari valik enne abiellumist koos elada kahjustaksid kuningliku perekonna mainet ja väärikust. Vastuseis vähenes pärast kihlust.
Mette-Mariti esimene avalik ülesastumine kroonprintsi mõrsjana toimus Nobeli rahuauhinna üleandmise tseremoonial 10. detsembril 2000, millele oli eelnenud paari kihluse kuulutamine 1. detsembril. 
Paar abiellus 25. augustil 2001 Oslo katedraalis ning nad elavad Skaugumi mõisas Oslo lähedal. Abielu järel sai Mette-Maritist Tema Kuninglik Kõrgus kroonprintsess Mette-Marit (Hendes Kongelige Højhed kronprinsesse Mette-Marit, H.K.H. kronprinsesse Mette-Marit).

Huvid ja kuninglikud kohustused

Mette-Marit on huvitatud kunstist ja kultuurist, eriti kirjandusest ning muusikast. 
Aastatel 2002 ja 2003 õppis Mette-Marit Londoni Ülikooli kolledžis School of Oriental and African Studies arenguabi. Ta on Norra arenguabi agentuuri (NORAD) praktikant. 
Praegu käib ta kuulamas Oslo ülikooli kunsti ja sotsiaalteaduste osakonna loenguid.
Paari abiellumise puhul asutati heategevusfond, mille loomisest Mette-Marit aktiivselt osa võttis. Ta osaleb heategevuses.
Oktoobris 2005 saatis ta kroonprints Haakonit, kuningas Haraldit ja kuninganna Sonjat kuninglikul ringsõidul Norra iseseisvuse 100. aastapäeva puhul.
Kell (tähtkuju)

Kell (ladina Horologium, lühend Hor) on lõunataeva tähtkuju. 
Kella suurus on 249 ruutkraadi ja see on pindalalt 88 tähtkuju seas 58. kohal, kattes 249 ruutkraadi. Tähtkuju heledaim täht on Alpha Horologii (3,85 ᵐ).
Tähtkuju autoriks on prantsuse astronoom Nicolas-Louis de Lacaille.
Vakuraamat

Vakuraamat oli talude ja nendel lasuvate koormiste (peamiselt maksude) nimekiri Eesti ja Läti aladel. 
Sõna ise tuleneb vakusest, mis oli muinasaegne haldus- ja maksustusüksus. Alates 16. sajandist oli vakus lähestikku asunud külade kokkutulek, et maksta feodaalile makse ja pidada vakupidu. 
14. ja 15. sajandil märgiti vakuraamatusse talupoegade võlad, milleks olid peamiselt saamata jäänud andamid, alates 16. sajandist kõik talul lasuvad koormised ja nende täitmine. Reduktsiooni ajal riigistatud mõisades sisse seatud vakuraamatud ühtlustasid koormised ja välistasid maksude meelevaldse tõstmise. Sealsed koormiste normid muudeti kohustuslikuks riigimõisades 17. sajandi lõpus ja eramõisades 1804. 
Pärast pärisorjuse kaotamist kaotati ka vakuraamatud, mida asendasid talude rendilepingud.
Paljud vakuraamatud on säilinud. Nad on Baltimaade põllumajanduse ajaloo tähtsad allikad.
Ebersbachi vald

Vallaosad

Beiersdorf, Bieberach, Cunnersdorf, Ermendorf, Freitelsdorf, Göhra, Hohndorf, Kalkreuth, Lauterbach, Marschau, Naunhof, Reinersdorf, Rödern (Nieder- ja Oberrödern) ning Ebersbach (Nieder-, Mittel- ja Oberebersbach).
Andrea Leadsom

Isiklikku

Ta on aastast 1993 abielus kinnisvaraärimees Ben Leadsomiga, neil on kaks poega ja tütar. Tema õemees Peter de Putron on pankur.
Linnuselään

Linnuselään oli Rootsis ja ta valdustes (sh Rootsi Läänemereprovintside Põhja-Eesti aladel) olnud keskaegne halduspiirkond. Linnuseläänid kaotati 1620.–1630. aastatel.
Linnuseläänide alla arvati riigile kuuluvaid läänistamata alasid. Linnuseläänid jagati omakorda mõisaläänideks.
Pizzi

Luís Miguel Afonso Fernandes (enam tuntud kui Pizzi; sündinud 6. oktoobril 1989 Braganças) on Portugali jalgpallur, kes mängib keskpoolkaitsjana Portugali kõrgliiga klubis Lissaboni Benfica ja Portugali jalgpallikoondises.
Ta alustas klubikarjääri kodulinna klubis GD Bragança. Klubikarjääri jooksul on ta mänginud veel Bragas, Ribeirãos, Covilhãs ja Paços de Ferreiras Portugalis ning Madridi Atléticos, Deportivo de La Coruñas ja RCD Espanyolis Hispaanias.
Benficas mängib ta alates hooajast 2014–15. Ta on Benficaga tulnud neli korda Portugali meistriks. 2017. aastal valiti ta Portugali liiga parimaks mängijaks.
Portugali jalgpallikoondises tegi Pizzi debüüdi 14. novembril 2012 sõprusmängus Gaboni vastu ning lõi selles mängus penaltist ka koondisekarjääri esimese värava. Ta kuulus Portugali koondisse 2017. aasta FIFA konföderatsioonide karikaturniiril.